**Rom. 12:2**

**“Laat jou restoureer van binne na buite.”**Andries Burger, GK Pinetown, 13 Mei 2018

Kinders – Skyfies van metamorfose...

Het jy al gehoor van Jesus se “geheime diens”? Iemand wat sê dat hy glo in Christus, maar sy lewe lyk presies soos die lewe van ongelowiges, soos die wêreld. So iemand is nutteloos in Jesus se Koninkryk.

Jakobus waarsku dat ŉ geloof sonder geloofvrugte soos dood is soos ŉ liggaam wat nie asem haal nie.

Wat behoort ŉ gelowige, ŉ kind van God, se verhouding te wees met die wêreld om ons?

Op grond van God se groot ontferming oor ons, roep Paulus ons in Romeine 12 op tot ŉ ‘ware geestelike lewe’, en hy leer ons dat die vyf verhoudings behels.

ŉ ‘Ware geestelike lewe’ is wanneer jy die Here lief het met jou hele wese, en jou naaste netso liefhet as wat jy jouself liefhet.

Die vyf verhoudings volg mekaar en bou op mekaar soos wat ons die kringgolwe in ŉ dam water kan voorstel, nadat jy ŉ klip in die water gegooi het.

Eers ŉ verhouding van oorgawe aan God (Rom. 12:1);

dan volg ons verhouding met die wêreld, om nie meer soos die wêreld te dink en op te tree nie (Rom. 12:2);

daarna jou verhouding met jouself, om ŉ nugtere en ware selfbeeld te hê (Rom. 12:3);

dan volg ons verhouding met ander gelowiges, om hulle in liefde te dien (Rom. 12:4‑13);

en daarna jou verhouding met alle mense waarin jy nie ewe lelik terug reageer as hulle jou te na kom nie, maar waar jy hulle kwaad met die goeie van God oorwin. (Rom. 12:14-21).

Ons fokus hierdie maand op hierdie vyf verhoudings.

Verlede week was ons fokus op ons oorgawe aan God,

en vandag dan – ons verhouding met die wêreld.

Rom. 12:2 ***2****Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is.*

Om reg te verstaan wat dit beteken, wil ek spesifiek op ŉ paar woorde konsentreer, naamlik

wêreld, gelyk word, verander, denke, en die wil van God

**Wêreld:**

Dit kan nogal verwarrend wees as ons nie weet presies wat met “wêreld” bedoel word nie.

Dit is nie die skepping soos ons in Heb. 1:2 lees dat God die “wêreld” deur sy Seun geskape het nie.

Dit is ook nie die mensdom self nie, waarvan ons in Joh. 3:16 lees dat God die “wêreld” so lief gehad het dat Hy sy Seun gestuur het sodat elkeen wat in Hom glo nie verlore sal gaan nie, maar die ewige lewe sal hê.

Die NAV se vertaling met “sondige wêreld” is presies reg.

In Ef. 2:1, 2 skryf Paulus vir gelowiges, “*1Julle was dood as gevolg van julle oortredings en sondes 2wat voorheen julle lewenswyse gekenmerk het. Julle het gelewe soos hierdie sondige wêreld en julle laat lei deur die vors van die onsigbare magte, die gees wat daar nou aan die werk is in die mense wat aan God ongehoorsaam is.”*

Dit is die wêreld se denkwyses, die opinies, die gewoontes van mense wat, soos die duiwel, God verwerp en verag.

Is julle dan nie vrygekoop en as kinders van God aangeneem nie?

Beteken God se ontferming dan vir jou niks nie?

Moenie een oomblik langer leef soos die sondige wêreld om jou nie.

Dit bring ons by die tweede woord wat ons moet verstaan.

**Gelyk-gelykvormig** (OAV)

En die keer is die OAV se vertaling presies wat bedoel word. Om nie gelykvormig te word nie, om die in dieselfde vorm te wees nie.

Laat ek dit verduidelik so – hoe kry mens ŉ koek vierkantig gebak?

Jy gooi die deeg in ŉ vierkantige pan – en dan neem die koek die vorm aan van die pan.

Die koek word gelykvormig aan die pan, en dan lyk die koek se vorm soos die pan se vorm.

Ons moet nie soos die sondige wêreld se vorm, se voorkoms aan neem nie.

Kyk na wat jy doen, waarheen jy gaan, waarvan jy hou, wat jou bly maak en wat jou hartseer maak; en luister na wat jy sê en waaroor jy droom, waarna jy verlang.

As jy soos die wêreld doen en praat – dan lewe jy nie ŉ ware geestelike lewe nie.

Hoe lyk die sondige wêreld? Hoe moet ŉ ware geestelike lewe nie lyk nie?

Uit 1 Joh. 2:15, 16 leer ons dat die sondige wêreld drie dinge najaag: dink maar of jy dit herken,

ŉ gejaag na persoonlike ervarings van goed voel en doen net wat hulle wil, soos die oorvloed van seksuele vergrype voor en buite die huwelik; drank, genot – genot ....

daarby ook ŉ gejaag na materialisme, geld en goed, die afkeur van ŉ eenvoudige leefstyl;

en die derde, is ŉ arrogansie om net op jouself te fokus met ŉ valse trots asof jy self in totale beheer is; net jou opinie is reg, jy is die beste en die enigste en daarom kan jy ander maar vertrap langs die pad.

Hulle sien nie die hopeloosheid daarvan nie, dit jaag en gryp na al hoe meer al hoe erger sonder dat dit ooit regtig genoeg en blywende vrede gee nie.

Om gelykvormig aan die sondige wêreld te word, gebeur vanself, sonder dat jy iets moet doen om dit te laat gebeur.

Die werkwoord is in ŉ passiewe vorm, dit beteken dat dit iets is wat met jou gebeur.

As jy jou oë uitvee dan het dit reeds met jou gebeur.

Om gelykvormig te word aan die sondige wêreld is ook nie iets wat gebeur en dis verby nie,

dit is in die huidige of teenswoordige tyd –

dit gebeur nou, en nou en tot jy stokoud is gebeur dit steeds in die “nou” van jou lewe.

Moenie dat dit met jou gebeur nie, moenie dat dit begin nie, moenie dat die langer aanhou nie. Stop dit.

Maar hoe? Deur die vernuwing van jou denke.

**Denke**?

Verkeerd doen begin by verkeerd dink.

In Jak. 1:14, 15 lees ons, *“14Maar 'n mens word verlei deur sy eie begeertes wat hom aanlok en saamsleep.* ***15****Daarna, as die begeertes bevrug geraak het, bring dit die sonde voort;”*

Dit is verkeerde, sondige gedagtes of begeertes wat mens lok en saamsleep totdat dit vrugte van sonde dra.

ŉ Dief dink eers dat hy ander se goed wil vat; en dat hy dit kan doen want niemand mag hom sê wat hy mag en nie mag nie; en as hy lank genoeg daaraan dink dan sien hy later ŉ geleentheid om dit te doen en voila - dan eers steel hy.

En soos die verkeerde, die sondige by jou verkeerde denke begin, so begin die oplossing, die verlossing ook by jou denke.

Jesus sê in Luk. 6:45 *”45Die goeie mens bring die goeie te voorskyn uit die oorvloed goeie dinge in sy hart... “*

Denke is nie om meer te weet nie.

Dit gaan oor hoe jy dinge opweeg en beoordeel. Jy ken seker die voorbeeld van iemand wat negatief is omdat die glas half leeg is maar die ander opgewonde is omdat dit half vol is.

Die sondige wêreld se denke is vasgevang in alles voor die graf, beperk tot die sigbare en tasbare in hierdie lewe.

Maar gelowiges sien by die graf verby, sien God, ken God weens sy groot ontferming in Christus.

En dit verander ons perspektief (ons denke) waarmee ons die sigbare en tasbare beoordeel, en hoe ons dan reageer en optree.

Kan jy self jou denke vernuwe?

Hoeveel keer wil jy nog probeer om te besef dit werk nie so nie?

Nee, hierdie werkwoord is ook in ŉ passiewe vorm. Dit moet met jou gebeur. Paulus is duidelik – laat God jou denke vernuwe...

Dis ook in die huidige tyd geskryf, nie eenmaal en dis verby nie. Aanhoudend, elke dag, elke oomblik, hoe langer, hoe meer ... tot by jou sterfbed of Christus se wederkoms.

God **verander** jou – dis die volgende woord om mooi te verstaan.

Ons het gekyk na die video waar die wurm verander word in ŉ papie, en die papie in ŉ skoenlapper – dieselfde diertjie, en tog heeltemal verskillend.

Ons noem dit metamorfose en dit is presies die woord wat Paulus gebruik om te sê dat God ons “verander”

Die woord word net 4 keer in die Bybel gebruik, hier in Rom. 12:2, en dan in Mat. 17 en Mar. 9 waar Jesus verheerliking op die berg beskryf word, sy voorkoms het en sy gesig het soos die son gestraal en sy klere het soos ŉ wit lig geskyn.

Die vierde keer is wanneer Paulus beskryf wat die Heilige Gees met gelowiges doen as ons aanhoudend in verwondering deur Jesus se liefde en sy gawes vasgegryp word;

wanneer ons vasgenael na Hom kyk soos in ŉ spieël,

dan verander die Heilige Gees ons om al meer Jesus se beeld gelyk te word.

2 Kor. 3:18, *18En terwyl ons almal met onbedekte gesig soos in ’n spieël die heerlikheid van die Here aanskou, word ons van gedaante verander (metamorfose) na dieselfde beeld, van heerlikheid tot heerlikheid, as deur die Here wat die Gees is.*

Diep binne in jou, in jou hart, jou denke, jou gees, bewerk die Heilige Gees jou restourasie..

Hy doen dit so dat jy nie net binne nie, maar ook na buite verander om anders te begin lyk. Jy is steeds dieselfde persoon, maar jy lyk en is anders.

Nie meer gelykvormig aan die sondige wêreld nie, maar al meer gelykvormig aan Jesus Christus!

En dan, as God jou verander het, dan sal jy onderskei, jy sal besef en weet wat sy wil is sodat jy dit kan doen en nie meer die gewoontes van die sondige wêreld nie.

Ons laaste woord – **die wil van God.**

Paulus bedoel nie dat ons God se raadsplan sal ken nie, dat ons weet wat en hoekom Hy dinge laat gebeur nie. Dit bly vir ons verborgenheid, ŉ geheim wat net God ken.

Hy bedoel dat ons sal weet hoe God wil hê ons moet lewe in elke omstandigheid. Vanuit ons hart sal ons reg weet omdat die Gees ons deur die vernuwing van ons denke verander het.

Soos wat Daniël kon onderskei wat God se wil is toe hy en ander in ballingskap na Babel weggevoer is.

Israel het gelykvormig geword aan die sondige wêreld, die heiden nasies om hulle,

ons lees in Jes. 29:13 ”*13Die Here het gesê: Hierdie volk is naby My met die mond, hulle eer My met wat hulle sê, maar hulle hart is ver van My af, hulle dien My soos mense dit wil hê, nie soos Ek wil nie.”*

Nebukadneser, koning van Babel, het jong leiers van die volke wat hulle verower het, gevat ek deelgemaak van die Babiloniese wêreld.

Dis wat met Daniël en sy vriende gebeur het.

Heel eerste het hulle nuwe name gekry om die breinspoeling te begin deur hulle herinnering aan hulle eie volk en godsdiens te probeer afsny.

<<Lees Dan. 1:7, 8>>

Daniël aanvaar dat hulle hom anders noem, in plaas van Daniël “God is my regter” word hy nou Beltsasar genoem “Bel beskerm die koning”.

Maar wanneer die kos teen die voorskrifte ingaan wat God vir sy volk gegee het, dan gaan hy nie daarmee saam nie, want ‘dit sou hom verontreinig’.

Dis ŉ voorbeeld daarvan om nie gelykvormig te word met die sondige wêreld nie.

Die uitkoms is so goed Daniël en sy vriende die beste vaar en almal in die koning se diens aangestel word (Dan. 2:49).

Sy vriende in die provinsie se administrasie, en Daniël in die paleis self – hy sou uiteindelik vir 67 jaar daar wees.

Maar wat daarvan as die uitkoms dalk nie so goed is nie?

In hoofstuk 3 lees ons dat die koning ŉ beeld laat maak het wat almal moes aanbid, en dat almal wat dit nie doen nie doodgemaak sal word.

Sou hulle aan die sondige wêreld gelykvormig word?

<< Lees Dan. 3:12>>

Die Koning wil hulle oortuig en hulle ŉ tweede kans gee. Sal hulle nou gelykvormig word?

<< Lees Dan. 3:16-18 >>

Nee, hulle weet Hy kan maar selfs al sou God hulle nie red nie, sal hulle nie iemand anders gehoorsaam bo Hom nie.

So lyk dit as iemand nie gelykvormig word nie.

Twee konings later en Daniël is steeds een van die belangrikste amptenare, een van die drie ministers in beheer van al die sake van Babilon.

Die ander leiers onder hom is baie afgunstig en besluit om hom deur sy geloof tot ŉ val te bring.

Hulle konkel met die koning om ŉ bevel te gee dat enigeen wat vir dertig dae iemand anders as die koning self aanbid vir die leeus gevoer sal word.

Sal Daniël nou ter wille van sy lewe gelykvormig word?

<< Lees Dan. 6:11 >>

Weer sien ons hoe dit lyk as iemand nie gelykvormig word aan die sondige wêreld nie.

Wonder jy hoekom Daniël dit kon regkry?

Sy denke was op God gerig –

dis tog wat gebed is, om aan God te dink en met Hom te praat?

Netso sy vriende wat aan God se eer gedink het sonder om te weet of Hy hulle sou beskerm.

En ook daar in die begin met die kos was dit ook die gedagte aan God en hulle reinheid voor Hom wat hulle weerhou het van die koning se kos.

Goeie dade, ook om nie gelykvormig te wees aan die sondige wêreld nie, begin by jou denke.

Wil jy ook ŉ ware geestelike lewe lei soos dit pas by God se kinders?

Laat God jou dan verander deur jou denke te vernuwe.

Hoe vra jy?

Dit is definitief nie om een lysie met dinge wat jy moet op hou doen, te vervang met ŉ ander lysie van dinge wat jy moet begin of meer van doen nie.

Jy weet seker al uit ervaring dat die nie so goed werk, of so lank aanhou werk nie.

Onthou ook dat die werkwoord in passiewe vorm is, en die sin stel dit duidelik dat jy moet jou deur God moet laat vernuwe?

Luister na hierdie raad van die Here af in Ef. 5:15-17, *“****15****Wees baie versigtig hoe julle lewe: nie soos onverstandige mense nie, maar soos verstandiges.*

(En wat sou die verstandiges doen?)

**16Maak die beste gebruik van elke geleentheid**, want ons lewe in 'n goddelose tyd. **17**Moet daarom nie onverstandig optree nie, maar **probeer te wete kom wat die Here wil dat julle moet doen**. “

Moenie geleenthede laat verby gaan om die Woord te lees en te hoor nie.

Lees en ondersoek, luister na ander se verduideliking en toepassing, en dink na daaroor,

en bid daaroor dat die Here jou denke sal vernuwe en jou sal verander - metamorfose.

ŉ Ware geestelike lewe groei nie uit so ŉ nou-en-dan met die Woord omgaan nie,

maar gereeld, elke geleentheid – en daar is so baie!

Gebruik elke kans wat daar is om Jesus Christus beter te leer ken, sy liefde en sy genade en almag, sy opoffering, sy heerlikheid.

Dink na oor hoe Hy en God se groot ontferming jou prentjie van die wêreld verander.

Dis wat Paulus sê in Kol. 3:1,2, ‘omdat julle saam met Christus uit die dood opgewek is, moet julle julle gedagtes rig of fokus op die dinge daar bo – op Christus.

Lig jou gedagtes op uit elke dag se dinge en die wêreldse gestoei en dink bo-oor dit oor aan Christus se gawes in die omstandighede.

Christus – Hy is die sleutel, Hy is die bron van ŉ ware geestelike lewe, van gedagtes vernuwe, van jou lewe verander om nie aan die wêreld gelykvormig te wees nie.

Want terwyl jy elke geleentheid aangryp om aanhoudend en al hoe meer verwonderd te staan oor Christus,

verander die Heilige Gees jou om al meer soos Jesus te lyk.

Hy laat jou ŉ metamorfose ondergaan, ŉ gedaante verwisseling om al meer gelykvormig te word aan Jesus Christus self.

My broer en suster, God het Hom oor jou onferm en jou uit die sondige wêreld uitgeroep, jou sondeskuld betaal en jou as sy kind aangeneem.

Gee daarom jouself as ŉ lewende offer aan die Here, dis die eerste verhouding in ŉ ware geestelike lewe.

En die tweede –

moenie aan die sondige wêreld gelykvormig word nie.

Nee, laat God verander deur julle denke te vernuwe.

Dan sal julle kan onderskei, weet en besef wat die wil van God is, wat vir Hom goed en aanneemlik en volmaak is.

Wees verstandig en gryp elke geleentheid aan...

AMEN

**Joh. 17:13-19**

13“Maar nou kom Ek na U toe. En Ek sê dit terwyl Ek nog in die wêreld is, sodat hulle my blydskap in al sy volheid in hulle kan hê. **14**Ek het u woord aan hulle gegee, en die wêreld haat hulle, omdat hulle nie tot die wêreld behoort nie, net soos Ek ook nie tot die wêreld behoort nie. **15**Ek bid nie dat U hulle uit die wêreld moet wegneem nie, maar dat U hulle van die Bose moet bewaar. **16**Hulle behoort nie tot die wêreld nie, net soos Ek ook nie tot die wêreld behoort nie. **17**Laat hulle aan U toegewy wees deur die waarheid. U woord is die waarheid. **18**Soos U My na die wêreld toe gestuur het, het Ek hulle ook na die wêreld toe gestuur; **19**en ter wille van hulle wy Ek My aan U toe, sodat hulle ook deur die waarheid aan U toegewy kan wees.